Xalqaro mehnat tashkiloti (XMT)ning O‘zbekiston Respublikasi tomonidan ratifikatsiya qilingan konvensiyalarini 2014 — 2016-yillarda amalga oshirishga doir qo‘shimcha chora-tadbirlar to‘g‘risida

Xalqaro mehnat tashkiloti (XMT)ning O‘zbekiston Respublikasi tomonidan ratifikatsiya qilingan konvensiyalarini amalga oshirishni davom ettirish, majburiy mehnatga yo‘l qo‘ymaslik, shuningdek bolalar mehnatining eng yomon shakllarini qo‘llanishning oldini olish bo‘yicha qonun hujjatlarini takomillashtirish va qo‘shimcha chora-tadbirlar ko‘rish maqsadida Vazirlar Mahkamasi qaror qiladi:
 1. Xalqaro mehnat tashkiloti (XMT)ning O‘zbekiston Respublikasi tomonidan ratifikatsiya qilingan konvensiyalarini 2014 — 2016-yillarda amalga oshirishga doir Qo‘shimcha tadbirlar kompleksi (keyingi o‘rinlarda Tadbirlar kompleksi deb ataladi) ilovaga muvofiq tasdiqlansin.
 2. O‘zbekiston Respublikasi vazirliklari va idoralari tasdiqlangan Tadbirlar kompleksini o‘z vaqtida va sifatli bajarishga doir zarur chora-tadbirlar ko‘rsinlar.
 3. Bandlik va mehnat munosabatlari vazirligi:
 davlat va xo‘jalik boshqaruvi organlarining, mahalliy davlat hokimiyati organlarining va boshqa tashkilotlarning XMTning ratifikatsiya qilingan konvensiyalaridan kelib chiqadigan majburiyatlar hamda Tadbirlar kompleksi bajarilishini ta’minlashga doir faoliyati muvofiqlashtirilishini ta’minlasin;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda tashkilotlar, shuningdek jismoniy shaxslar tomonidan bolalarni mehnatga majburlashga yo‘l qo‘yilmasligi hamda voyaga yetmaganlar mehnatining qonun hujjatlarida belgilangan norma va shartlariga ular tomonidan rioya etilishi yuzasidan tizimli monitoring va ta’sirchan nazorat o‘rnatsin. 
 4. O‘zbekiston Kasaba uyushmalari Federatsiyasi Kengashiga, O‘zbekiston Respublikasi Savdo-sanoat palatasiga, O‘zbekiston fermer, dehqon xo‘jaliklari va tomorqa yer egalari kengashiga manfaatdor vazirliklar va idoralar bilan birgalikda XMTning ratifikatsiya qilingan konvensiyalari norma va talablarining tashkilotlar tomonidan bajarilishi yuzasidan monitoring va nazoratni amalga oshirishda, shuningdek mehnat normalarini qo‘llanish, mehnatni muhofaza qilish, majburiy va bolalar mehnatiga yo‘l qo‘ymaslik masalalari bo‘yicha tadbirkorlik subyektlari o‘rtasida aniq maqsadga yo‘naltirilgan axborot-tushuntirish ishlarini olib borishda qatnashish tavsiya etilsin.
 5. O‘zbekiston Respublikasi Tashqi ishlar vazirligi XMT konvensiyalarini amalga oshirish bo‘yicha O‘zbekiston Respublikasida amalga oshirilayotgan ishlar to‘g‘risidagi axborotlarni manfaatdor tashkilotlar e’tiboriga yetkazsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.